Reykjavíkurleikarnir héldu áfram í gærkvöld þegar keppt var í klifri í Klifurhúsinu í Ármúla. Tíu klifrarar reyndu við vegginn. létu til sín taka.
Hver keppandi fór þrjár mismunandi leiðir og voru umferðirnar þrjár. Undankeppnin fór fram fyrr í vikunni og í úrslit komust fimm konur og fimm karlar. Eftir skemmtilega keppni var það Lukka Mörk Sigurðardóttir sem bar sigur úr býtum í kvennakeppninni. Í öðru sæti hafnaði Inga Arhus og þriðja varð Katarína Eik Sigurðardóttir. Hjá körlunum var það Birgir Óli Snorrason sem hrósaði sigri, Valdimar Björnsson fékk silfur og Birgir Berg Birgisson fékk brons.
SR, Skautafélag Reykjavíkur, tryggði sér í gærkvöld sæti í úrslitum Íslandsmóts karla í íshokkí. SR vann þá þriggja marka sigur á Fjölni í Egilshöllinni, 7-4. SR er þar með búið að tryggja sér sæti í úrslitum um Íslandsmeistaratitilinn í íshokkí en eftir 11 leiki er SR í öðru sæti þessarar þriggja liða deildar með 20 stig. Ljóst er að Fjölnir, sem rekur lestina, getur ekki náð SR að stigum og því ljóst að SR og SA, Skautafélag Akureyrar, mætast í úrslitum. SA er á toppi deildarinnar með 25 stig eftir 10 leiki.
Fótboltalið Bayern Munchen hefur ákveðið að hleypa kvennaliði sínu inn á aðalleikvang félagsins, Allianz Arena, í næsta leik Meistaradeildarinnar. Bayern mætir Paris Saint-Germain í átta liða úrslitum í mars og verður leikurinn spilaður á þessum 75 þúsund manna velli. Þetta er í fyrsta sinn í sögunni sem kvennalið félagsins fær að spila á vellinum þar sem karlarnir spila alla sína leiki. Þrjár íslenskar landsliðskonur spila með Bayern Munchen, Glódís Perla Viggósdóttir, Cecilía Rán Rúnarsdóttir og Karólína Lea Vilhjálmsdóttir. Bayern fylgir þar með í fótspor Barcelona en í janúar tilkynntu Börsungar að kvennalið félagsins myndi spila sinn leik í 8-liða úrslitum Meistaradeildarinnar gegn Real Madrid á aðalleikvangi Barcelona, Nývangi. Uppselt er á leikinn en leikvangurinn rúmar 85 þúsund manns.
